शुक्रवार को क्लबों और खिलाड़ियों के बीच सुनिश्चित वेतन के मुद्दे पर वार्ताओं के विफल होने के बाद खिलाड़ियों ने ये घोषणा की.एसोसिएशन ऑफ स्पैनिश फुटबॉलर्स मांग कर रहा है कि अगर किसी खिलाड़ी को तीन महीने तक वेतन न मिले तो उसे अनुबंध तोड़ने का अधिकार होना चाहिए.प्रोफेशनल फुटबॉल लीग के चेयरमैन होसे लुइस एस्तियाज़ारा कहते हैं, ‘‘खिलाड़ियों और हमारी राय में बहुत अंतर है.अब हम कोशिश कर रहे हैं कि किसी तरह दूसरे दिन भी हड़ताल न हो.’’स्पैनिश लीग के मैच शनिवार से शुरु होने थे लेकिन लीग में खेलने वाले कम से कम 200 खिलाड़ियों को अभी तक पैसा नहीं मिला है क्योंकि कई क्लबों की हालत ख़राब है.माना जाता है कि खिलाड़ियों को लाखों डॉलर का भुगतान बाकी है और कई क्लब दिवालिएपन के कगार पर हैं.दोनों पक्षों ने आगे बातचीत जारी रखने पर सहमति जताई है और अगर सहमति नहीं हुई तो अगले शनिवार और रविवार को भी मैच नहीं खेले जा सकेंगे.इस सत्र की शुरुआत में पहला मैच मलागा में बार्सिलोना और एथलेटिक बिलबाउ के बीच होना था. अभी तक ये भी साफ नहीं है कि हड़ताल के कारण जो मैच नहीं हो पाएंगे वो कब खेले जाएंगे.